14. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 203 της 8/24 Μαρτ. 1967 (ΦΕΚ Α΄ 39) Περί των όρων λειτουργίας φορητών Κινηματογράφων, άνευ μονίμων εγκαταστάσεων. Έχοντες υπ’ όψιν τας διατάξεις: 1)Του άρθρ. 3 παρ. 6 του Α.Ν. 445/1937 «περί τροποποιήσεως, συμπληρώσεως και κωδικοποιήσεως των περί κινηματογράφων διατάξεων», 2)του υπ’αριθ. 1671/1951 Α. Νόμου «περί Υπουργικού Συμβουλίου και Υπουργείων», ως ούτος ετροποποιήθη και συνεπληρώθη δια του υπ’ αριθ. 3076/1954 Νόμου, 3)του Ν.Δ. 4426/1964 «περί συστάσεως Υπουργείου Δημοσίας Τάξεως» και 4)την υπ’ αριθ. 90/1967 γνωμοδότησιν του Συμβουλίου Επικρατείας, προτάσει των Ημετέρων επί της Δημοσίας Τάξεως, Δημοσίων Έργων, Βιομηχανίας και Υγιεινής Υπουργών, απεφασίσαμεν και διατάσσομεν: Άρθρ.1.-Δια την εγκατάστασιν και λειτουργίαν φορητού κινηματογράφου άνευ μονίμων εγκαταστάσεων απαιτείται προηγουμένη άδεια της οικείας Διοικήσεως Χωροφυλακής ή Αστυνομικής Διευθύνσεως, δια την περιφέρειά της, χορηγουμένη μετά βεβαίωσιν, διατυπουμένην εγγράφως, παρ’ ηλεκτρολόγου μηχανικού, κεκτημένου διπλώματος Ανωτάτης Σχολής, ή ελλείψει τοιούτου παρά μηχανικού κινηματογράφου πείρας, κεκτημένου πτυχίου επιβλέψεως και συντηρήσεως κινηματογραφικών μηχανών, περί της καταστάσεως και ασφαλείας των μηχανηματών προβολής. Η ως άνω άδεια εγκαταστάσεως και λειτουργίας χορηγείται υπό τους περιορισμούς του άρθρ. 38 του Ν.Δ. 4208/1961, ανανεούται δε κατ’ έτος τη αιτήσει του ενδιαφερομένου, εν η δέον να επισυνάπτηται βεβαίωσις του εν τη προηγουμένη παραγράφω αναφερομένου μηχανικού, περί της καταστάσεως και ασφαλείας των μηχανημάτων προβολής. Εν τη αδεία δέον να αναγράφωνται τα στοιχεία ταυτότητος του υπέρ ου αύτη εκδίδεται, η διάρκεια της ισχύος της, ήτις δεν πρέπει να υπερβαίνει το έτος και τα ληπτέα μέτρα ασφαλείας. Η ως άνω άδεια δύναται να ισχύση και εν όλη ή μέρος της περιφερείας ετέρων Διοικήσεων Χωροφυλακής ή Αστυνομικών Διευθύνσεων, μετά προηγουμένην θεώρησίν της υπό των οικείων Διοικητών Χωροφυλακής ή Αστυνομικών Διευθυντών ή της αρμοδίας τοπικής Αστυνομικής Αρχής. «Τα ανωτέρω και τα εν τω πρώτω εδαφίω του άρθρ. 3 του παρόντος Β.Δ/τος αναφερόμενα εφαρμόζονται αναλόγως προκειμένου και περί κινητών θεάτρων σκιών ή άλλων παρεμφερών προς ταύτα θεαμάτων». Το εντός « » εδάφιον προσετέθη δια του Β.Δ. 671 της 21 Σεπτ./12 Οκτ. 1968 (ΦΕΚ Α΄ 239). Άρθρ.2.-Αι χρησιμοποιούμεναι μηχαναί προβολής δέον να είναι απολύτου ασφαλείας και ακίνδυνοι, ο δε φωτισμός αυτών να προέρχηται από λαμπτήρος δι’ απλής συνδέσεως δια πρίζας και ουχί υπό βολταϊκού τόξου. Εις περίπτωσιν όμως καθ’ ην η μηχανή προβολής φωτίζεται υπό βολταϊκού τόξου, τότε ο χειρισμός αυτής δέον να γίνηται απαραιτήτως παρά μηχανικού κινηματογράφου κεκτημένου σχετικού πτυχίου χειριστού κινηματογράφου. Αι προβαλλόμεναι ταινίαι δέον να είναι άφλεκτοι, εις περίπτωσιν δε καθ’ ην αι ταινίαι δεν είναι άφλεκτοι, την προβολήν ενεργεί μηχανικός κινηματογράφου κεκτημένος πτυχίον. Άρθρ.3.-Περί της καταλληλότητος του χώρου, ένθα θέλει γίνει η εγκατάστασις και λειτουργία φορητού κινηματογράφου, από απόψεως: α)Ασφαλείας, β)ανέσεως και γ)υγιεινής των θεατών,αποφαίνεται η τοπική Αστυνομική Αρχή, δια μεν τας άνω περιπτ. α΄ και β΄ κατόπιν συμφώνου γνώμης μηχανικού του Δημοσίου ή Δημοτικού ή Κοινοτικού τοιούτου ή ιδιώτου μηχανικού και εν ελλείψει τοιούτου, εμπειροτέχνου, δια δε την τρίτην περίπτωσιν, κατόπιν συμφώνου τοιαύτης του Νομιάτρου της περιφερείας ή ιατρού του Υγειονομικού Κέντρου ή ιδιώτου ιατρού και εν ελλείψει τοιούτων κατά την κρίσιν της. Κατά τα λοιπά ισχύουσιν αι σχετικαί διατάξεις του Α.Ν. 445/1937, των άρθρ. 38 και 39 του Ν.Δ. 4208/1961 και του από 15/17.5.1956 (Α-123) Β.Δ/τος «περί Κανονισμού Θεάτρων-Κινηματογράφων κλπ.», ως ετροποποιήθησαν και συνεπληρώθησαν μεταγενεστέρως. Άρθρ.4.-Εις τους αυτούς επί της Δημοσίας Τάξεως, Δημοσίων Έργων, Βιομηχανίας και Υγιεινής Υπουργούς ανατίθεμεν την δημοσίευσιν και εκτέλεσιν του παρόντος Δ/τος. 